Projekts

LATVIJAS REPUBLIKAS MINISTRU KABINETS

2021.gada Noteikumi Nr.

Rīga (prot. Nr. .§)

**Noteikumi par Valsts civilās aviācijas gaisa kuģu lidojumu drošuma programmu**

Izdoti saskaņā ar likuma „Par aviāciju”

6.3panta pirmo, trešo un ceturto daļu

**1. Vispārīgie jautājumi**

1. Noteikumi nosaka:

1.1. kārtību, kādā izstrādā un saskaņo Valsts civilās aviācijas gaisa kuģu lidojumu drošuma programmu (turpmāk – Gaisa kuģu lidojumu drošuma programma);

1.2. kārtību, kādā sasauc Valsts civilās aviācijas gaisa kuģu lidojumu drošuma programmas pārvaldības grupu (turpmāk – Pārvaldības grupa);

1.3. Pārvaldības grupas sastāvu;

1.4. kārtību, kādā pieņem Pārvaldības grupas lēmumus.

2. Gaisa kuģu lidojumu drošuma programmu, kurā iekļauts Valsts civilās aviācijas gaisa kuģu lidojumu drošuma plāns, izstrādā atbilstoši Eiropas Parlamenta un Padomes 2018.gada 4.jūlija regulas Nr.2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 prasībām.

3. Lai īstenotu Gaisa kuģu lidojumu drošuma programmas pārvaldību un uzraudzību, valsts aģentūra “Civilās aviācijas aģentūra” (turpmāk - Civilās aviācijas aģentūra):

3.1. izstrādā Gaisa kuģu lidojumu drošuma programmas projektu;

3.2. veic Gaisa kuģu lidojumu drošuma programmā noteiktos uzraudzības pasākumus;

3.3. īsteno Gaisa kuģu lidojumu drošuma programmā noteiktos uzdevumus;

3.4. nosaka pieņemamo gaisa kuģu lidojumu drošuma līmeni valstī;

3.5. veic gaisa kuģu lidojumu drošuma risku izvērtējumu.

**2. Pārvaldības grupas sastāvs, tās uzdevumi un lēmumu pieņemšanas kārtība**

4. Satiksmes ministrija izveido Pārvaldības grupu un vada tās darbu. Pārvaldības grupas sastāvā ietilpst Satiksmes ministrijas, Civilās aviācijas aģentūras, Aizsardzības ministrijas, Iekšlietu ministrijas, Vides aizsardzības un reģionālās attīstības ministrijas, Transporta nelaimes gadījumu un incidentu izmeklēšanas biroja, Valsts robežsardzes deleģēti pārstāvji, un to uzdevumi ir:

4.1. sniegt informāciju par gaisa kuģu lidojumu drošuma rādītājiem, atgadījumiem, izmeklēšanas rezultātiem un risku mazināšanas pasākumiem savas kompetences ietvaros drošuma programmas sagatavošanai;

4.2. piedalīties Gaisa kuģu lidojumu drošuma programmas izstrādē;

4.3. pieprasīt nepieciešamo informāciju no juridiskajām un fiziskajām personām, kuru darbība saistīta ar Latvijas Republikas gaisa telpas izmantošanu vai civilās aviācijas līdzekļu ekspluatāciju.

5. Pārvaldības grupa lēmumus pieņem klātienes sēdēs vai elektroniski. Pārvaldības grupa lēmumus pieņem ar balsu vairākumu.

6. Pārvaldības grupas sēdes izziņo ne vēlāk kā 30 dienas pirms sēdes un par to informē grupas locekļus, norādot sēdes norises vietu, laiku un darba kārtību.

7. Pārvaldības grupas pieņemtie lēmumi ir saistoši šo noteikumu 4.punktā minētajām iestādēm tām Gaisa kuģu lidojumu drošuma programmā noteikto uzdevumu izpildē.

**3. Gaisa kuģu lidojumu drošuma programmas izstrādes un saskaņošanas kārtība**

8. Civilās aviācijas aģentūra vismaz reizi gadā, balstoties uz Pārvaldības grupas sniegto informāciju, sagatavo Gaisa kuģu lidojumu drošuma programmas projektu, kurā iekļauj šādus pamatelementus:

8.1. valsts gaisa kuģu lidojumu drošuma politika un mērķi;

8.2. valsts gaisa kuģu lidojumu drošuma risku pārvaldība;

8.3. gaisa kuģu lidojumu drošuma nodrošināšana;

8.4. turpmāka gaisa kuģu lidojumu drošuma līmeņa paaugstināšana.

9. Civilās aviācijas aģentūra šo noteikumu 8.punktā minēto Gaisa kuģu lidojumu drošuma programmas projektu publicē Civilās aviācijas aģentūras tīmekļa vietnē internetā, nosakot termiņu viedokļu sniegšanai sabiedriskās līdzdalības ietvaros.

10. Pēc šo noteikumu 9.punktā minēto viedokļu saņemšanas Civilās aviācijas aģentūra precizē Gaisa kuģu lidojumu drošuma programmas projektu un nosūta Pārvaldības grupai saskaņošanai.

11. Pārvaldības grupas sastāvā esošās iestādes 10 darba dienu laikā nosūta Civilās aviācijas aģentūrai viedokli par šo noteikumu 10.punktā minētajā kārtībā nosūtīto Gaisa kuģu lidojumu drošuma programmas projektu.

12. Civilās aviācijas aģentūra precizē Gaisa kuģu lidojumu drošuma programmas projektu un nosūta atkārtotai saskaņošanai Pārvaldības grupai.

13. Ja pēc atkārtotas Gaisa kuģu lidojumu drošuma programmas projekta saskaņošanas saņemti iebildumi, Pārvaldības grupa lēmumu par Gaisa kuģu lidojumu drošuma programmu pieņem šo noteikumu 5.punktā noteiktajā kārtībā.

14. Gaisa kuģu lidojumu drošuma programmu publicē Civilās aviācijas aģentūras tīmekļa vietnē.

Ministru prezidents A.K.Kariņš

Satiksmes ministrs T.Linkaits

Iesniedzējs: Satiksmes ministrs T.Linkaits

Vīza: Valsts sekretāre I.Stepanova

​